Eiropas Parlamenta deputāte,

Dr. oec., profesore

INESE VAIDERE

**Dārgie pasākuma dalībnieki!**

Sveicu jūs šajā Latvijai tik ļoti nozīmīgajā dienā, kad pirms 26 gadiem tika atjaunota *de facto* Latvijas valsts neatkarība. Man ir patiess prieks par to, ka tiek organizēti šāda veida pasākumi, kuri patiesi palīdz izzināt vēstures notikumus un veicina kopējas sapratnes veidošanos par galvenajiem iemesliem, kas ietekmēja Latvijas valsts veidošanos un nostiprināšanos 20. gadsimtā.

Latvijas vēstures lappusēs netrūkst nedz pārdzīvojumu, nedz grūtību. Taču viscaur bijusi nesatricināma ticība un cerība 1918. gada 18. novembrī dibinātajai Latvijas Republikai. Bez drosmes un iekšējās pārliecības spēka, pieņemot izšķirošos lēmumus, nosargāt savu valsti nebūtu izdevies.

1991. gada 21. augustā Augstākās Padomes sēdes pieņemtā likuma vēsturiskā nozīme ir nepārvērtējama. Daudz kas ir padarīts – kopš tā laika izaugusi jauna brīvās Latvijas paaudze. Tie ir cilvēki, kas ar savu darbu un pārliecību veido un turpinās veidot Latviju.

Tikpat svarīgi ir atskatīties un izprast vēsturiskos 23. augusta notikumus. Šajā datumā pirms 78 gadiem tika noslēgts Molotova-Ribentropa pakts, kas pārdalīja nacistiskās Vācijas un PSRS ietekmes zonas Eiropā, nosakot turpmāko Baltijas valstu likteni un mainot vairāku valstu un tautu attīstības gaitu.

Eiropas Parlamenta deputāti no Baltijas valstīm, tajā skaitā – es, 2008. gadā izcīnījām pārliecinošu Eiropas Parlamenta atbalstu rezolūcijai “Par 23. augusta pasludināšanu par Eiropas staļinisma un nacisma upuru atceres dienu”. Šo dienu tagad atzīmē visā Eiropas Savienībā kā Eiropas staļinisma un nacisma upuru piemiņas dienu. Pateicoties Eiropas Parlamenta deputātiem no Baltijas valstīm, Otrā pasaules kara cēloņus un sekas Eiropā sāk izprast arvien skaidrāk.

Skaidrojot pagātnes notikumus, veidojam mūsu kopējo nākotni, kas balstīta uz vienotu izpratni, taisnīgiem nosacījumiem, vienlīdzības principiem un stabilitāti. Tādēļ esmu pārliecināta, ka šādi notikumi neatkārtosies.

Šī diena patiesi uzskatāma par svētku dienu - Latvijai un visiem mums! Tāpēc sveicu visus Latvijas valsts svētkos!

Pasākuma dalībniekiem novēlu vērtīgas sarunas un domu apmaiņu!

Rīgā, 2017. gada 21. augustā